
Παρασκευή, 02 Οκτωβρίου 2026

ΔΕΛΤΙΟ ΤΥΠΟΥ

Σύλληψη ημεδαπού για κλοπή αλιευτικού εξοπλισμού και κατοχή ναρκωτικών ουσιών στην Καβάλα


Τις πρωινές ώρες την 29.09.2026, ενημερώθηκε η Λιμενική Αρχή Καβάλας από τον ιδιοκτήτη ιστιοφόρου (Ι/Φ) σκάφους σημαίας Ελβετίας για την κλοπή αλιευτικού εξοπλισμού από το σκάφος του, το οποίο ελλιμενιζόταν στον κεντρικό λιμένα Καβάλας.
Κατόπιν αξιοποίησης πληροφοριών και οπτικού υλικού από στελέχη του Γραφείου Ασφάλειας του Κεντρικού Λιμεναρχείου Καβάλας, ταυτοποιήθηκε ως δράστης ένας 57χρονος ημεδαπός. Ο ανωτέρω είχε αφαιρέσει τις πρώτες πρωινές ώρες την 28.09.2026 από το Ι/Φ σκάφος ένα καλάμι αλιείας με μηχανισμό, συνολικής αξίας εξακοσίων πενήντα ευρώ (650 €).
Στο πλαίσιο των ερευνών, ο 57χρονος εντοπίστηκε έξω από την οικία του στην Καβάλα και ακινητοποιήθηκε για τη διενέργεια νομότυπου ελέγχου. Κατά τον έλεγχο, παρέδωσε οικειοθελώς μία (01) νάιλον συσκευασία με ακατέργαστη κάνναβη, μικτού βάρους οκτώ γραμμαρίων και πέντε δεκάτων του γραμμαρίου (8,50 γρ.), καθώς και τον κλαπέντα αλιευτικό εξοπλισμό, ο οποίος κατασχέθηκε και αποδόθηκε στον νόμιμο ιδιοκτήτη του.
Ακολούθησε νομότυπη έρευνα στην οικία του 57χρονου, παρουσία δικαστικού λειτουργού, όπου ανευρέθηκε και κατασχέθηκε μία (01) νάιλον συσκευασία με ακατέργαστη κάνναβη, μικτού βάρους ενός γραμμαρίου και οκτώ δεκάτων του γραμμαρίου (1,80 γρ.).
Από το Κεντρικό Λιμεναρχείο Καβάλας, που διενεργεί την προανάκριση, συνελήφθη ο 57χρονος για παράβαση του Ν. 4139/2013 («Περί εξαρτησιογόνων ουσιών») και του άρθρου 372 του Π.Κ. («Κλοπή»). Επιπλέον, κατασχέθηκαν οι ανωτέρω ποσότητες ναρκωτικών ουσιών, οι οποίες πρόκειται να αποσταλούν στο Τμήμα Χημικών Υπηρεσιών Καβάλας.
Διαθέσιμο φωτογραφικό υλικό έχει αναρτηθεί στο www.hcg.gr.

